**वीरगंज महानगरपालिकाका उप-प्रमुख श्री इम्तियाज आलमले**

**वीरगंज महानगरपालिकाको एघारौँ नगर सभामा प्रस्तुत गर्नुभएको**

**आगामी आ.व. २०७९/०८० को**

**बजेट वक्‍तव्य**

**सम्मानीत सभाका सभा अध्यक्षज्यू,**

स्थानीय सरकार सञ्चालन ऐन, २०७४ को दफा ७१ बमोजिम यस वीरगंज महानगरपालिकाको उप-प्रमुखको हैसियतले महानगरपालिकाको सम्मानित एघारौँ नगर सभाको अधिवेशनमा वीरगंज महानगरपालिकाको आगामी आ.व. ०७९/८० को बजेट प्रस्तुत गर्ने अनुमति चाहन्छु ।

यस गरिमामय सभामा लोकतन्त्रको सबैभन्दा महत्वपूर्ण आधार निर्वाचनको माध्यमबाट वीरगंज महानगरका न्यायप्रेमी जनताहरुले हामीलाई निर्वाचित गरी यहाँसम्म पुर्‍याउनु भएकोमा सम्पूर्ण न्यायप्रेमी जनताहरुप्रति आभार व्यक्त गर्दै हार्दिक धन्यवाद दिन चाहन्छु ।

मधेश प्रदेशको एक मात्र महानगरपालिका, नेपालको मुख्य प्रवेशद्बार र नेपालकै आर्थिक नगरी वीरगंज महानगरपालिकाको नगरसभाको एघारौँ अधिवेशनमा आगामी आर्थिक वर्ष २०७९/०८० को बजेट, नीति तथा कार्यक्रम प्रस्तुत गर्न गईरहेको छु ।

**सभा अध्यक्षज्यू,**

सर्वप्रथम यस महत्वपूर्ण अवसरमा मुलुकलाई तीन तहको सरकार सहित संघीय लोकतान्त्रिक गणतन्त्रको आजको यस परिवर्तित युगसम्म ल्याउन र देशको समग्र राष्ट्रियता, सार्वभौमसत्ता, भौगोलिक अखण्डता, राष्ट्रिय स्वाधीनता, स्वतन्त्रता एवम् संघीयता सहितको मुलुकको समृद्धिको भाग्य रेखा कोर्नको लागि आन्दोलनको विभिन्‍न समय खण्डमा आफ्नो जीवन उत्सर्ग गर्नुहुने ज्ञात अज्ञात सम्पूर्ण आदरणीय शहीदहरुप्रति उच्च सम्मान र आदर गर्दै भावपूर्ण श्रद्धाञ्जली अर्पण गर्न चाहन्छु । आन्दोलनका क्रममा घाईते तथा अंगभंग हुनु भएका सम्पूर्ण योद्धाहरुप्रति उच्च सम्मान गर्दै शीघ्र स्वास्थ्य लाभको कामना गर्दछु ।

गत विगत आर्थिक बर्षको वीरगंज महानगरपालिकाको नीति तथा कार्यक्रम र बजेट कार्यान्वयनबाट सुशासन, विकास र समृद्धिको आधारसिला बृद्धि भई महानगरपालिकाबाट हुने सेवा प्रवाहमा सुधार, सडक लगायत भौतिक पूर्वाधारहरुको दिगो विकास, गरिबी निवारण, रोजगारीको अवसर तथा महानगरवासीको जीवनस्तरमा प्रतिफल देखिन थालेको छ। महानगरवासीहरुको लागि भौतिक पूर्वाधारहरु, आधारभूत शिक्षा तथा स्वास्थ्य सेवामा पहूँच र सामाजिक सुरक्षाको व्यवस्था सुनिश्चित हुँदै गएको छ । आर्थिक, सामाजिक र भौतिक पूर्वाधार निर्माणका कार्यहरुमा तीव्रता आएको छ । निजी क्षेत्र र सहकारी क्षेत्रलाई सँगै लिएर जाने वातावरणमा सुधार हुँदैछ, भौतिक पूर्वाधार तर्फको प्रगति उत्साहजनक छ । पर्यटन पूर्वाधारका विकास र प्रवर्द्धन गर्ने कार्यक्रमहरु अगाडि बढेका छन । महानगरवासीको शिक्षा र स्वास्थ्य स्थितिमा सुधार ल्याउन सम्बन्धित निकायहरुलाई चुस्त गतिमा परिचालन गरिएको छ । महानगरपालिकाको दैनिक प्रशासन र सेवा प्रवाहमा सुधार गरिएको छ । निजी र सहकारी क्षेत्रलाई महानगरपालिकाको कार्यक्षेत्रको दायराभित्र ल्याई सँगै लिएर हिडने प्रक्रियाहरु प्रारम्भ गरिएको छ । महानगरपालिकाको कार्यक्षेत्रसँग सम्वन्धित क्षेत्रहरुको कार्य प्रगतिलाई चुस्त र दुरुस्त राख्‍न र महानगरवासीहरुको गुनासो र आकाक्षालाई समयमा नै सम्बोधन गर्न अनुगमनलाई तीव्रता दिइएको छ ।

आगामी आर्थिक वर्षको महानगरपालिकाको विकास नीति तथा कार्यक्रम र वजेट तर्जुमा गर्दा सहभागितात्मक योजना तर्जुमा प्रकृया अन्तर्गत बस्तीस्तरबाट विभिन्न सहभागितात्मक चरणहरु पुरा गरी वस्ती, वडा र कार्यपालिकाबाट स्वीकृत गरी यहाँहरु समक्ष बजेट, नीति तथा कार्यक्रम प्रस्ताव गरी पेश गरिएको व्यहोरा निवेदन गर्दछु । यस अवसरमा हाम्रा अथक प्रयासहरुमा हरदम निर्देशन र सहयोग प्रदान गर्नुहुने व्यवस्थापिका-संसद र मधेश प्रदेश सभाका माननीय सदस्यज्यूहरु, महानगरमा कृयाशिल राजनैतिक दलहरु, सरोकारवाला निजी, सहकारी समेतका विकास साझेदारहरु, समाजसेवी, महानगरवासी सम्पूर्ण दाजुभाई तथा दिदी वहिनीहरु, विकास अभियन्ताका रुपमा रहेका स्थानीय सरोकारवाला निकायहरु, गैर सरकारी संस्थाहरुको साझेदारी भूमिकाप्रति महानगरपालिकाको तर्फवाट हार्दिक कृतज्ञता प्रकट गर्दछु ।

नेपालको संविधान र स्थानीय सरकार सञ्चालन ऐन समेतका कानूनहरुले व्यवस्था गरे बमोजिम सहभागितामूलक योजना तर्जुमा प्रक्रिया मार्फत आगामी आर्थिक वर्षको राजश्व र व्यय सहितको बजेटको अनुमान नगर कार्यपालिकाबाट स्वीकृत गराई  नीति तथा कार्यक्रम र वजेट चालु आर्थिक वर्षको आषाढ १० गतेभित्र नगर सभामा पेश गर्ने र आषाढ मसान्तभित्र पारित गरी सक्नुपर्ने कानूनी प्रावधान रहेको छ । कानूनी प्रावधान वमोजिम स्थानीय सरकार सञ्चालन ऐन, २०७४, तथा प्रचलित कानून, निर्देशिका तथा कार्यविधिको अधिनमा रही गत आर्थिक वर्ष २०७7/०७८ को यथार्थ आय-व्ययको विवरण, चालु आर्थिक वर्ष २०७८/०७९ को संशोधित वजेट तथा कार्यक्रम र आगामी आर्थिक वर्ष २०७९/०८० को अनुमानित वार्षिक बजेट नीति तथा कार्यक्रमलाई नगर कार्यपालिकाबाट स्वीकृत गरी यस सम्मानित सभाको अधिवेशनमा पेश गरिएको व्यहोरा अनुरोध गर्दछु ।

**सभा अध्यक्षज्यू,**

अव म वीरगंज महानगरपालिकाको समग्र विकास सम्वन्धी वस्तुस्थितिको संक्षिप्त आंकलन यहाँहरु समक्ष राख्‍न अनुमति चाहन्छु । वीरगंज महानगरपालिकाको विकासको वर्तमान अवस्था, महानगरवासीहरुको विकास र प्रविधिजन्य सुविधाको बढ्दो चाहना र अपेक्षा उपलब्ध श्रोत साधन, कार्यालय र महानगरका मौजुदा समस्या तथा चुनौतीहरुमा कार्य सम्पादनको कार्यमा देखिएका चुनौती तथा अवसरहरुप्रति बृहङ्गम दृष्टि र विश्लेषण गर्दै महानगरपालिकाको दुरगामी विकास गर्ने अर्जुन दृष्टि निर्माण गर्नु वीरगंज महानगरपालिकाको आजको आवश्यकता रहेको छ।

वीरगंज महानगरपालिका भौगोलिक बनावट, प्राकृतिक श्रोत, ऐतिहासिकता, सांस्कृतिक, शैक्षिक, कृषि एवं पर्यटकीय महत्वका दृष्टिले प्रबल र तीव्र विकासको संभावना भएको यो महानगरपालिका हो । तथापी महानगरपालिकाको अपेक्षित तुलनात्मक विकास हुन सकेको छैन, यसका पछाडि थुप्रै चुनौती र कमजोरीहरु रहेका छन्।

महानगरपालिकाको समग्र विकासको क्रममा पछाडि पारिएका वर्ग तथा क्षेत्रका समुदायलाई न्यायपूर्ण र समतामूलक समाजको विकासको मूलप्रवाहमा ल्याउने, उत्पादनमूलक क्षेत्रमा लगानी वृद्धि गर्ने, रोजगारीका अवसरहरुको सृजना एवं विस्तार र विविधिकरण गर्ने, कृषि एवं पशु विकास क्षेत्रहरुको प्रवर्द्धन तथा विविधिकरण गर्ने, उत्पादनमूलक क्षेत्रहरुको व्यवसायिकरण गर्ने, आधुनिकीकरण एवं यान्त्रीकरण गर्दै सूचना, सञ्चार र प्रविधिको माध्यमबाट सुशासनमा प्रवर्द्धन गरि सार्वजनिक विकास पूर्वाधारहरुको दिगो विकास गरी सेवा र सुविधाहरुको प्रवाह गर्ने, पर्यटकीय दृष्टिले अनुपम संभावना रहेको पर्यटन क्षेत्रको विकास गरी यसवाट प्राप्त लाभ टोल, बस्ती हुँदै विपन्न वर्गसम्म पुर्याउने, नदि, ताल तथा  सिमसार क्षेत्रको संरक्षण गर्दै पर्यावरणीय सन्तुलन कायम गर्ने, जलवायु परिवर्तनको नकरात्मक असरको न्यूनीकरण गर्दै अनुकूलका कार्यक्रमहरु कार्यान्वयन गर्ने, समय सुहाउँदो भौतिक पूर्वाधारहरुको विकास र विस्तार गर्ने, उद्योग, औद्योगिक तथा व्यापारिक क्रियाकलापहरुमा प्रोत्साहित गर्दै प्रवर्द्धन गर्ने, औद्योगिक तथा व्यापारिक लगानीलाई आकर्षित गर्ने, सामाजिक विकास एवं पूंजीलाई संस्थागत गर्दै वीरगंज महानगरपालिकाले लिएको, "**समृद्ध वीरगंज महानगरपालिका, सुखी महानगरबासी**" को गन्तव्यमा पुग्न **"औद्योगिक तथा व्यापारिक शहर : सुसंस्कृत र सभ्य हाम्रो वीरगंज महानगर**" भन्ने सोच (Vision) लाई चुम्न सक्ने गरी दिगो विकास गर्ने पूर्वाधार विकासका कार्यहरु गर्नु हाम्रा मुख्य चुनौतिहरु रहेका छन् ।

**आदरणीय सभा अध्यक्षज्यू,**

प्रस्तुत चुनौतीका बावजुद पनि महानगरपालिकाको समग्र विकास र समृद्धि गर्न कायम रहेको महानगर प्रमुखज्यूको नेतृत्वमा रहेका जनप्रतिनिधिहरुको उच्चस्तरको अठोट, समन्वय एवं संतुलित एकता, औद्योगिक, व्यापारिक तथा पर्यटकीय आकर्षणका धरोहरका रुपमा रहेका परवानीपुर चोर्नी, मुलुककै मुख्य प्रवेशद्बारको रुपमा रहेको शङ्कराचार्य प्रवेश द्बार, वीरगंजकै मुटुको रुपमा रहेको घडिअर्वा पोखरी, भिस्वा डाँडा, गहवामाई मन्दिर, आदर्शनगर र माईस्थानमा रहेको व्यापारिक केन्द्र, रामवण, सुख्खा बन्दरगाह समेतका प्रचुर प्राकृतिक एवम् जैविक विविधता तथा पर्यटकीय उपस्थिति, शैक्षिक एवं स्वास्थ्य सम्वन्धी सूचकहरुको दृष्टिले मधेश प्रदेशका अन्य स्थानीय तहहरुभन्दा सम्भावित पूर्वाधारहरुको विकास र समृद्धिको दृष्टिले वीरगंज महानगरपालिका अग्रपंङ्गतीमा रहेको छ। शिक्षा स्वास्थ्य सहितका मानव विकास एवं आर्थिक सूचकाङकहरुमा वीरगंज महानगरपालिकाको वढ्दोस्तर, व्यापारिक तथा औद्योगिक क्रियाकलापहरुमा भएको अभिवृद्धि, आकर्षणयुक्त बसाइसराई, फैलिदो सडक सञ्‍जाल, सक्रिय एवं विकासप्रेमी नागरिक समाज र वस्ती, निजी क्षेत्र एवं गैरसरकारी क्षेत्रको प्रचुर विकास र सहयात्रा यस महानगरपालिकाका विकासका थप अवसर एवं पूंजीको रुपमा रहेका कारण पनि यो महानगरपालिका थप उत्साहित बनेको छ ।

यस वीरगंज महानगरपालिका भित्रका सम्पूर्ण जेष्ठ नागरिक, बालपोषण, एकल महिला, अपाङ्गहरु समेतका लाभग्राहीहरुलाई वैंकिङ्ग पद्धतिवाट सामाजिक सुरक्षा समेतका भत्ताहरु वितरण गर्ने प्रबन्ध मिलाइएको छ । महानगर उप-प्रमुखको संयोजकत्वमा रहेको अनुगमन समितिलाई प्रभावकारी रुपमा परिचालन गरिएको छ, महानगरपालिकाबाट सञ्चालित योजना तथा कार्यक्रमहरुको कार्यान्वयनमा देखिएका कमि कमजोरीहरुको वारेमा समयमा नै महानगरपालिकालाई जानकारी गराउन सञ्चार क्षेत्रलाई परिचालन गरिएको छ। साझा सवालका विषयहरुमा यस महानगरपालिकामा रहेका संघीय सरकार र प्रदेश सरकारका निकायहरुसँग समन्वय गरी कार्यान्वयन गर्ने व्यवस्था मिलाइएको छ । शिक्षा, स्वास्थ्य , सरसफाई, कृषि तथा पशु सेवा समेतको सेवा प्रवाहमा सुधार गरिएको छ । सहकारी क्षेत्रलाई महानगरपालिकाको दायराभित्र ल्याई दर्ता, नविकरण, नियमन तथा व्यवस्थापन गर्ने प्रक्रिया अगाडि वढाइएको छ । विकास पूर्वाधारको मुख्य आधारको रुपमा रहेको सडक सञ्जाललाई नियमित आवागमन योग्य बनाउँदै तिनीहरुलाई सुदृढिकरण गरिंदै लगिएको छ । विपद् जोखिम न्यूनीकरण र वातावरण अनुकूलका कार्यहरु अगाडि वढाइएको छ । महानगरपालिकाबाट सञ्चालन तथा कार्यान्वयन हुने योजना तथा कार्यक्रमहरुको वारेमा महानगरवासीलाई सञ्चार गर्दै सुसूचित गर्न नगरमा रहेका सञ्चार माध्यमहरुलाई प्रोत्साहन र परिचालन गर्ने कार्य अगाडि वढाइएको छ। सञ्चार क्षेत्रसँगको सहकार्यलाई निरन्तरता दिईएको छ । कार्यालयवाट सम्पादन गरिने योजना तथा कार्यक्रमहरुमा पेश्की दिईने कार्यलाई निरुत्साही गर्दै खरिद सम्झौताको आधारमा भए गरेको कामको प्रगतिको प्राविधिक कर्मचारीहरुबाट स्थलगत निरीक्षण गरी नापजाँच तथा मूल्यांकन गरेर उप-प्रमुखज्यूको संयोजकत्वमा रहेको अनुगमन तथा सिफारिश समितिको सिफारिश बमोजिम मात्र भूक्तानी दिईने व्यवस्था मिलाईएको छ । लक्षित कार्यक्रमहरु सञ्चालन गर्दा लक्षित वर्ग नै लाभान्वित हुने र उनीहरुले कार्यक्रमको अनुभूति गर्ने गरी जनसंख्या र भौगोलिक सन्तुलनको आधारमा कार्यक्रम छनौट गरिएको व्यहोरा निवेदन गर्दछु । पूर्वाधार विकास गर्दा र सडक निर्माण तथा मर्मत संभारका योजनाहरु कार्यान्वयन गर्दा सम्वन्धित निकायहरुसंग समन्वय गर्दै कार्यान्वयनमा दोहोरोपना आउन नदिन आवश्यक समन्वय गर्ने व्यवस्था अगाडि वढाइएको छ। यस कार्यलाई आगामी आ.ब. मा थप प्रभावकारी वनाउँदै लगिनेछ । पर्यटन पूर्वाधारहरुको सन्दर्भमा विभिन्न जातजातीहरुको धार्मिक तथा सांस्कृतिक र प्राकृतिक सम्पदाहरुको संरक्षण र सम्वर्द्धन गर्दै लगिनेछ ।जति सक्दो छोटो समय दुरीमा स्थानीय जनतामा यातायात सञ्जालको पहुँच पुर्याउने, महानगरपालिकालाई पूर्ण वालविवाह मुक्त, पूर्ण खोप मुक्त, पूर्ण बालश्रम मुक्त र पूर्ण साक्षरयुक्त महानगरपालिकाको रुपमा कायम राखी राख्ने गरि कार्यहरु भईरहेका छन् । महानगरपालिकामा क्रियाशील रहेका गैर सरकारी संस्थाहरुलाई कार्य जिम्मेवारीमा दोहोरोपना नआउने र ती संस्थाहरुवाट सन्चालित क्रियाकलापहरु नतिजामूलक हुने गरि थप परिचालन र व्यवस्थित गर्दै जाने नीति यस महानगरपालिकाले लिएको छ ।

यस महानगरपालिकाले आगामी दिनहरुमा सनातनी सेवा प्रवाह गरेर मात्र हुँदैन, वरु सारवान रुपमै लोकतन्त्रका प्रतिफलहरुको न्याय, समता र समानतामा आधारित भई समुचित वितरण नागरिकहरुमा गर्नसक्नु पर्छ भन्ने नविन मान्यताका साथ यस विशिष्ट परिस्थितिमा हामीले सार्वजनिक सेवा प्रवाह र स्थानीय पूर्वाधार विकासका कार्यहरु उच्च मनोवलका साथ सम्पादन गर्ने जमर्को गरिरहेका छौं, यी पुनीत कार्यहरुमा महानगरवासीहरुको प्रेरणादायी सहभागिता, समन्वय एवं सहकार्य रही आएको सन्दर्भमा वीरगंज महानगरवासीहरुप्रति हार्दिक आभार व्यक्त गर्दछु र स्थानीय विकासका साझेदारहरुको रुपमा रहेका सहकारी सम्वन्धी संस्थाहरु, गैर सरकारी संस्थाहरु, निजी क्षेत्र एवं नागरिक समाजप्रति कृतज्ञ छु .

**आदरणीय सभा अध्यक्षज्यू,**

महानगरपालिकाको विकास सम्वन्धी अवस्थाको संक्षिप्त सिंहावलोकनपछि अव म वीरगंज महानगरपालिकाको गत आर्थिक वर्ष २०७७/०७८ को यथार्थ आय-व्यय एवं प्रमुख उपलव्धीहरुको समष्टिगत समिक्षात्मक विवरण प्रस्तुत गर्ने अनुमति चाहन्छु ।

वीरगंज महानगरपालिकाको गत आर्थिक वर्ष २०७७/०७८ मा आन्तरिक आय र मालपोत कार्यालयबाट प्राप्त रजिष्ट्रेशन दस्तुर समेत गरी रु. ६६ करोड ८८ लाख ९४ हजार, संघीय सरकारबाट वित्तीय समानीकरण तथा राजश्व बाँडफाँडबाट गरी जम्मा प्राप्त रु. ६५ करोड ४१ लाख, संघीय सरकारबाट प्राप्त सशर्त अनुदान रु. १ अर्ब ९७ लाख ९३ हजार, सामाजिक सुरक्षा भत्ता वापत प्राप्त रकम रु.३० करोड २५ लाख ८० हजार,  मधेश प्रदेश सरकारबाट वित्तीय समानीकरण तथा राजश्व बाँडफाँडबाट प्राप्त जम्मा रु. ३ करोड ९८ लाख ३३ हजार, प्रदेश सरकारबाट प्राप्त सशर्त अनुदान रु. ३ करोड ७५ लाख र वैदेशिक श्रोतबाट प्राप्त रकम रु. ७६ करोड २० लाख ६४ हजार गरी संघीय सरकार, प्रदेश सरकार र वैदेशिक श्रोत समेतबाट प्राप्त जम्मा कुल बजेट रु. ३ अर्ब ९५ करोड २३ लाख ५९ हजार प्रस्तावित गरिएकोमा सो आर्थिक बर्षको आषाढ मसान्तसम्म जम्मा रु. २ अर्ब ७८ करोड ३० लाख ५५ हजार खर्च भएको छ, र सोही आ.व. मा संघीय सरकार र प्रदेश सरकारबाट प्राप्त सशर्त अनुदान तर्फको रकम मध्ये रु. २५ करोड ६३ लाख ६७ हजार खर्च हुन नसकी बाँकि रहेको रकम संघीय सरकार र मधेश प्रदेश सरकारको क्रमशः केन्द्रीय संचित कोष र प्रदेश संचित कोष खातामा अनुदान रकम फिर्ता गरिएको छ र बाँकि रहेको रकम विभिन्न दायित्व तथा कोषहरु मार्फत चालु आर्थिक वर्षमा जिम्मेवारी सारिएको छ ।

**आदरणीय सभा अध्यक्षज्यू,**

अव म चालु आर्थिक वर्ष २०७८/०७९ को वजेट कार्यन्वयनको जेष्ठ महिनासम्मको  यथार्थ र आषाढ मसान्तसम्मको संशोधित अवस्था प्रस्तुत गर्ने अनुमति चाहन्छु

1. चालु आर्थिक वर्ष २०७८/०७९ को जेष्ठ महिनासम्म नगर कार्यपालिकाको कार्यालयतर्फ रु. २ अर्ब १४ करोड ९ लाख ४९ हजार खर्च भएको मध्ये चालु तर्फको खर्च रु. १ अर्ब ३३ करोड ७० लाख २ हजार र पूँजीगत तर्फको खर्च रु.८० करोड ३९ लाख ४६ हजार खर्च भएको देखिन्छ । साथै चालु आर्थिक वर्षको आषाढ मसान्तसम्ममा कूल संशोधित अनुमानित व्यय मध्ये चालु खर्च तर्फ रु. १ अर्ब ४५ करोड ८५ लाख ४८ हजार र पूंजीगत खर्च तर्फ रु. ८७ करोड ७० लाख ३२ हजार व्यय हुने संशोधित अनुमान गरेको छु । त्यसैगरी चालु आर्थिक वर्षमा कूल आन्तरिक आय तर्फ रु. १ अर्ब ५ करोड ४७ लाख हुने अनुमान गरिएकोमा चालु आ.व. को जेष्ठ मसान्तसम्म रु. ५७ करोड ४ लाख ४२ हजार आन्तरिक आय राजश्व संकलन भएको छ र चालु आ.व. को आषाढ मसान्तसम्म रु. ९५ करोड आन्तरिक आय राजश्व संकलन हुने संशोधित अनुमान गरेको छु ।

**आदरणीय सभा अध्यक्षज्यू,**

अब म महानगरपालिकाको समग्र विकासको लागि आगामी आर्थिक वर्ष २०७९/०८० को प्रस्तावित बजेट, नीति तथा कार्यक्रम, महानगरपालिकाको दिर्घकालीन सोंच, महानगरपालिकाको विकासका प्राथमिकताहरु, योजना तर्जुमाका आधारहरु र महानगरपालिकाका समग्र नीतिहरुको सार संक्षेप यहाँहरु समक्ष प्रस्तुत गर्ने अनुमति चाहन्छु ।

**दिर्घकालीन सोंच :**

वीरगंज महानगरपालिकाको **"औद्योगिक तथा व्यापारिक शहर : सुसंस्कृत र सभ्य हाम्रो वीरगंज महानगर**" भन्ने सोच (Vision) अन्तर्गत महानगरले परिकल्पना गरेको **"औद्योगिक तथा व्यापारिक शहर : सुसंस्कृत र सभ्य हाम्रो वीरगंज महानगर**" भन्ने मर्मयूक्त विकासप्रेमी दिर्घकालीन सोंच नै यस वजेट, नीति तथा कार्यक्रमहरुको दिर्घकालीन सोंच (Vision) रहनेछ। यसको लागि सम्पूर्ण महानगरवासीहरुलाई नगर विकास तथा समृद्धिको मूल मार्गमा समाहित गर्दै सहकार्य गरेर अगाडि बढ्नु वीरगंज महानगरपालिकाको आजको मूल आवश्यकता रहेको छ ।

 **उद्देश्य :**

महानगरको आर्थिक-सामाजिक रुपान्तरण सहित सूचना प्रविधि सञ्‍जालको उपयोग गर्दै खुला पारदर्शी, न्यायपूर्ण, समतायुक्त र समृद्दिमूलक महानगर निर्माणको दिगो र प्रतिस्पर्धी विकासमा टेवा पुर्याउनु यस बजेट, नीति तथा कार्यक्रमको मुख्य उद्देश्य हुनेछ ।

**प्राथमिकताका क्षेत्रहरु :**

औद्योगिक तथा व्यापारिक भूमिकामा प्रवर्द्धन गर्दै लगानी आकर्षित गर्ने, लगानीको संरक्षण, प्रवर्द्धन गर्दै औद्योगिक तथा व्यापारिक वातावरणलाई अनुभूति गर्ने गरी सुधार गरिनेछ । शिक्षा, स्वास्थ्य सम्वन्धी सूचकहरुमा सुधार,  सहकारी तथा निजी क्षेत्रको भूमिकामा गुणात्मक सुधार, सूचना तथा प्रविधिको विकास, स्थानीय भौतिक पूर्वाधारहरुको निर्माण, कृषि, वन तथा वातावरण र पर्यटन क्षेत्रको विकास, मानवीय सूचकहरुको विकास र लैङगीकतामा आधारित न्यायपूर्ण र समतामूलक विकास नै यस वार्षिक नगर विकास योजनाको प्रमुख प्राथमिकताका क्षेत्रहरु रहने छन् ।

**योजना तथा कार्यक्रम तर्जुमाका छनौटका आधार एवं मार्गदर्शनहरु :**

नेपालको संविधान, २०७२ का राज्यका निर्देशक सिद्धान्त, नीति र दायित्व समेतका संवैधानिक प्रावधानहरु, संघीय र प्रदेश  सरकारको चालु आवधिक योजना,  राष्ट्रिय योजना आयोग र संघीय मामिला तथा स्थानीय विकास मन्त्रालयवाट प्राप्त नीतिगत मार्गनिर्देशनहरु, संघीय सरकारबाट प्राप्त वजेट सिलिङ्ग, संघीय सरकारवाट समय समयमा प्राप्त नीतिगत निर्देशनहरु, मधेश प्रदेश सरकारबाट प्राप्त नीतिगत मार्गनिर्देशनहरु र प्राप्त वजेट सिलिङ्ग, मधेश प्रदेश सरकारबाट समय समयमा प्राप्त नीतिगत निर्देशनहरु, श्रोत अनुमान तथा बजेट सिलिङ्ग समिति, राजश्व परामर्श समिति, वडासभा, बिषयगत समितिहरु, नगर कार्यपालिकाका सदस्यज्यूहरुबाट प्राप्त सुझावहरु, वीरगंज नगर सभाका सदस्यज्यूहरुबाट प्राप्त सुझावहरु, राजनैतिक दल, निजी क्षेत्र, सहकारी क्षेत्र समेतका नगर विकासका  सरोकारवालाहरुवाट प्राप्त सुझावहरु, स्थानीय सरकार सञ्चालन ऐन, गत विगतका नगर सभाहरुवाट प्राप्त पृष्ठपोषणलाई यो महानगरपालिकाको विकास योजना तर्जुमा गर्दा मार्गदर्शनको रुपमा अवलम्वन गरिएको छ ।

**आदरणीय सभा अध्यक्षज्यू,**

अव म आगामी आर्थिक वर्ष २०७९/०८० का लागि महानगरपालिकाका प्रमुख क्षेत्रगत नीति तथा कार्यक्रमहरु प्रस्तुत गर्ने अनुमति चाहन्छु ।

**क्षेत्रगत नीतिहरुः**

**शिक्षा, युवा तथा खेलकुद तर्फः**

1. **“सक्षम र सीपमूलक जनशक्ति, वीरगंज महानगरपालिकाको सम्पत्ति”** भन्‍ने मूल मार्गलाई आधार मानी शैक्षिक गुणस्तरका कार्यक्रमहरु सञ्चालन गरिनेछ । यसका लागि अभिभावक, विद्यार्थी र शिक्षकबीच अन्तरक्रियात्मक कार्यक्रमहरु सञ्चालन गरिनेछ,
2. संविधान बमोजिम सबैका लागि सुलभ शिक्षा अवधारणालाई सफल र सार्थक बनाउन लक्षित वर्गलाई केन्द्रित गरी विद्यालय भर्ना अभियान चलाइनेछ,
3. शैक्षिक गुणस्तर वृद्धि गर्न शिक्षकलाई पुर्नताजगी तालिम र विद्यार्थीलाई नैतिक शिक्षा दिने वातावरण विकास गरिनेछ,
4. पूर्ण साक्षर वडा घोषणा गर्दै पूर्ण साक्षर महानगरको अभियान सञ्चालन गरिनेछ,
5. विद्यालयहरुको भौतिक पूर्वाधारहरको निर्माण तथा मर्मत सम्भार गर्दा गुणस्तरमा सुधार ल्याउने व्यवस्था गरिनेछ । विद्यालयमा रहेका व्यथिति अन्त्य गर्न प्रमुख र प्रमुख प्रशासकीय अधिकृतले गर्ने अनुगमनलाई प्रभावकारी बनाइनेछ,
6. विद्यार्थी र शिक्षकको अनुपातलाई ख्याल गरी विद्यालय मर्ज गर्ने कार्य अगाडि बढाइनेछ,
7. अल्पसंख्यक र विपन्‍न तथा सीमान्तकृत समूहका बालबालिकाहरुलाई विद्यालयसम्मको पहुँच बढाउन दिवा खाजा, छात्रवृत्ति समेतका आकर्षणयुक्त कार्यक्रमहरुलाई प्रभावकारी बनाइनेछ,
8. पूर्ण साक्षर अभियानलाई प्रभावकारी बनाउन प्रौढ शिक्षा कार्यक्रम सञ्चालन गरिनेछ,
9. रात्री मा.वि. विद्यालय पुनः सञ्चालन गर्न आवश्यक प्रक्रिया अगाडि बढाइनेछ,
10. आदर्शनगर रंगशालाको स्तरोन्‍नती गर्न विस्तृत परियोजना प्रतिवेदन (DPR) तयार गर्ने प्रक्रिया अगाडि बढाइनेछ,
11. सार्क समेतका अन्तराष्ट्रिय खेलकुद प्रतियोगिताहरुमा राम्रो खेल प्रदर्शन गरी पदक जित्‍ने महानगरभित्रका प्रतिभावान् खेलाडीलाई सम्‍मान, पुरस्कार र रोजगारको व्यवस्था गरिनेछ,
12. महानगरभित्रबाट राष्ट्रियस्तरको खेलकुद प्रतियोगितामा राम्रो खेल प्रदर्शन गरी पदक जित्‍ने महानगरभित्रका प्रतिभावान् खेलाडीलाई सम्‍मान र पुरस्कारको व्यवस्था गरिनेछ,
13. महानगरभित्रका प्रतिभावान् जेष्ठ खेलाडीलाई सम्मान गर्ने परम्पराको विकास गरिनेछ,
14. महानगरभित्रका युवाहरुलाई सीप विकास गरी उद्यमी बनाउन आय तथा सीपमूलक कार्यक्रमहरु सञ्चालन गरिनेछ,
15. सामुदायिक विद्यालयहरुमा शुद्ध खानेपानीको व्यवस्था गर्न उपकरण जडान गरी सहज व्यवस्था गरिनेछ,
16. प्रविधिमा आधारित शिक्षण सिकाइलाई बढावा दिइनेछ,
17. विद्यालयस्तरबाटै अतिरिक्त क्रियाकलाप सहित खेलकुदको विकास तथा प्रवर्द्धनमा जोड दिइनेछ,
18. सामुदायिक माध्यामिक विद्यालयहरुमा विद्यार्थीहरुको संख्या र नतिजाको आधारमा विषयगत शिक्षकहरुको व्यवस्था गर्न आवश्यक प्रक्रिया अगाडि बढाइनेछ । विद्यालयहरुमा विद्यार्थी संख्याको आधारमा शिक्षक दरबन्दी मिलान कार्यलाइ निरन्तरता दिइनेछ,
19. महानगरभित्रका संस्थागत विद्यालयहरुको नियमन गर्ने कार्यलाई प्रभावकारी बनाइनेछ । यसको लागि शैक्षिक प्रशासन महाशाखालाई जिम्मेवार बनाइनेछ,
20. विद्यालयहरुको कार्य सम्पादन मूल्याङ्कन गर्दा सूचकहरुको विकास गरी सूचकाङ्कको आधारमा सम्मान गरी प्रोत्साहन गरिनेछ,
21. महानगरको प्रत्येक वडामा कुनै एक प्रारम्भिक बाल विकास केन्द्र (ECD) लाई नमूना केन्द्रको रुपमा वडा नं. २८ र ३० मा राखिनेछ,
22. महानगरपालिकाभित्र दर्ता नगरी, स्वीकृति नलिइ वा दर्ता गरेभन्दा बढी कक्षा वा तहको अध्यययन अध्यापन कार्य सञ्चालन गरेका विद्यालय तथा कलेजहरुलाई विधि र करको दायरामा ल्याउन नियमन गर्ने कार्यलाई प्रभावकारी बनाइनेछ । यसबाट घर बहाल कर र सम्पत्ति कर समेत बढ्‍न जाने विश्‍वास गरेको छु,

महानगरपालिकाको शिक्षा, युवा तथा खेलकुद सम्बन्धी कार्यक्रमहरु कार्यान्वयन गर्न रु. ६६ करोड ३८ लाख ३५ हजार प्रस्ताव गरेको छु ।

**स्वास्थ्य तर्फः**

1. महानगरभित्रका जेष्ठ नागरिकहरुको स्वास्थ्य बीमा गर्ने कार्यक्रम अगाडि बढाइनेछ,
2. विपन्‍न, अल्पसंख्यक तथा सीमान्तकृत वर्गलाई लक्षित गरी बालबालिकाहरुको लागि पोषणयुक्त कार्यक्रमहरु सञ्चालन गरिनेछ,
3. महानगरका ग्रामीण भेगमा नसर्ने रोगहरुको पहिचान गरी औषधी उपचारको व्यवस्था मिलाइनेछ,
4. महानगरपालिका क्षेत्रभित्रका गर्भवती महिलाहरुको लागि निःशुल्क प्रसूति सेवा उपलब्ध गराउन नारायण सेन्ट्रल अस्पताल र वीरगंज हेल्थ केयरसँग समन्वय गरी आवश्यक व्यवस्था मिलाइनेछ,
5. वीरगंज महानगरपालिकाभित्र रहेका क्षयरोगीहरुको संख्या शून्यमा कायम गरी क्षयरोगमुक्त वीरगंज महानगरपालिका घोषणा गरिनेछ र यसको दिगोपनलाई कायम राख्‍न कार्यक्रम सञ्चालन गरिनेछ,
6. वीरगंज महानगरपालिकालाई पूर्ण खोप महानगरपालिका घोषणा भईसकेको सन्दर्भमा यसको दिगोपनालाई कायम राख्‍न आवश्यक व्यवस्था मिलाइनेछ,
7. महानगरवासीको स्वास्थ्य, पोषण, प्रजनन स्वास्थ्य जस्ता आधारभूत सेवाहरुलाई महानगरपालिकाले अपनत्व लिई गुणस्तरीय रुपमा सञ्चालन गर्ने व्यवस्था गरिनेछ,
8. मातृशिशु, नव शिशु, खोप, पोषण र प्रजनन स्वास्थ्य सेवालाई निरन्तरता दिई आधारभूत तथा आकस्मिक निःशुल्क औषधी आपूर्ति गरिनेछ,
9. आमा सुरक्षा कार्यक्रम तर्फ नारायणी अस्पतालबाट प्रसुती सेवा दिँदा विपन्‍न महिलाहरुलाई ब्लड बैंकबाट निःशुल्क रगत उपलब्ध गराउने कार्यक्रमलाई निरन्तरता दिएको छु,
10. महिलाहरुमा हुने गरेको स्तन क्यान्सर र सर्भाइकल क्यान्सर पाठेघर खसेको पहिचान गरी त्यस्ता रोगहरुको निःशुल्क परीक्षण गर्न स्वास्थ्य शिविर सञ्चालन गरिनेछ,
11. आकस्मिक र सुत्केरी सेवालाई सर्वसुलभ बनाउन एम्बुलेन्स सेवाको व्यवस्थापन गरिनेछ,
12. जीर्ण अवस्थामा रहेका स्वास्थ्य संस्थाहरुको पहिचान गरी स्वास्थ्य चौकी भवनहरुको निर्माण गर्न संघ र प्रदेश सरकारसँग आवश्यक समन्वय गरिनेछ,
13. मापदण्ड पूरा नगरी सञ्चालनमा रहेका निजी क्षेत्रका अस्पताल, क्लिनिक, प्रयोगशाला जस्ता संस्थाहरुको अनुगमन गरी कानूनी कार्यवाहीको दायरमा ल्याइनेछ,
14. महानगरपालिकाभित्र रहेका वडा नं. २८ र ३० लाई घरमा शून्य प्रसूति (Zero Home Delivery) को सुनिश्चितता गरी त्यसको दिगोपनालाई निरन्तरता दिइनेछ,
15. सुनौलो हजार दिनको महिला र बालबालिकाहरुको बहुक्षेत्रीय पोषण योजनलाई आगामी आर्थिक वर्षमा निरन्तरता दिएको छु,
16. महानगरभित्रका ५ वर्ष माथिका सम्पूर्ण बालबालिका तथा नागरिकहरुलाई निःशुल्क कोभिड-१९ विरुद्धका खोप उपलब्ध गराइनेछ,
17. आर्युवेद र वैकल्पिक चिकित्सा पद्धतिलाई प्रवर्द्धन गरिनेछ,
18. महानगरबासीलाई आरोग्य तथा योगको माध्यमबाट स्वस्थ जीवनशैली अपनाउन प्रोत्साहित गरिनेछ,
19. आयूर्वेद औषधी तथा जडिबुटीहरुको पहिचान गरी तिनको संरक्षण गर्दै जडिबुटीहरुको प्रशोधन केन्द्र स्थापना गरिनेछ,
20. दर्ता नगरी वा स्वीकृति नलिइ सञ्चालनमा रहेका निजी स्वास्थ्य संस्था र अस्पतालहरुको प्रभावकारी नियमन गरी विधि, सम्पत्ति कर र घर बहाल करको दायरामा विस्तार गरिनेछ ।

महानगरपालिकाको स्वास्थ्य सम्बन्धी कार्यक्रमहरु कार्यान्वयन गर्न रु. १५ करोड २० लाख ३० हजार प्रस्ताव गरेको छु ।

**कृषि तर्फः**

1. कृषि व्यवसायीहरु मध्येबाट गरीब तथा विपन्‍न वर्गहरुको पहिचान गरी उनीहरुको जीवन सुधार गर्ने प्रकृतिका कार्यक्रमहरु सञ्चालन गरिनेछ,
2. माटो सुहाउँदो बढी प्रतिफल दिने डिभिजनहरुको वितरण गरी उत्पादन गर्ने र बजारीकरण गर्ने कार्यलाई प्रोत्साहन र प्रवर्द्धन गरिनेछ,
3. कार्य सम्पादनको दृष्टिले उत्कृष्ट सहकारी संस्थाहरुलाई नतिजाको आधारमा सम्मान तथा पुरस्कृत गरी प्रोत्साहन गरिनेछ । किसानहरुबाट उत्पादित समानहरुलाई बजारसम्मको पहुँच हुने गरी सरल र सहज बनाइनेछ,
4. महानगरपालिका र कृषि सहकारी सञ्‍चालकहरुबीच अन्तरक्रिया तथा समीक्षा गर्दै कृषी उद्यमीको विकासमा आवश्यक व्यवस्था मिलाइनेछ,
5. महानगरपालिकाभित्रका व्यवसायिक किसान र कृषि सहकारीहरुलाई प्रोत्साहित गर्दै कृषि उपजहरुको उत्पादन र उपभोगमा महानगरलाई आत्मनिर्भर बनाउने गरी कार्यक्रमहरु कार्यान्वयन गरिनेछ,

महानगरपालिकाको कृषि सम्बन्धी कार्यक्रमहरु कार्यान्वयन गर्न रु. ३ करोड २६ लाख ९० हजार प्रस्ताव गरेको छु ।

**पूर्वाधार तर्फः**

1. भेडाहा खोला नदी कटानलाई नियन्त्रण गर्ने कार्य अगाडि बढाइनेछ,
2. महानगरभित्रका ग्रामीण वडाहरुमा नालाहरु निर्माण गरी पक्‍की सडक निर्माण गर्ने कार्य अगाडि बढाउन दातृ निकायसँग आवश्यक पहल गरी निर्माण कार्य अगाडि बढाइनेछ,
3. महानगर क्षेत्रभित्र रहेका सौर्य उर्जामा आधारित सोलार बत्ती मर्मत गर्ने कार्य अगाडि बढाइनेछ,
4. महानगरका सेवाग्राहीहरुलाई सरल र सुविधाजनक रुपमा सेवा प्रवाह गर्न Online System को विकास गरी सम्बन्धित वडा कार्यालयमा राजश्व, सेवा शुल्क र दस्तुर दाखिला तथा भुक्तानी गर्न सकिने प्राणालीको विकास गरिनेछ,
5. वडा कार्यालयलाई प्रविधिको माध्यमबाट महानगरसँग जोड्‍ने व्यवस्था गरिनेछ,
6. सोलखपुरमा दमकल र एम्बुलेन्स राख्‍न आवश्यक पूर्वाधार निर्माण गरी दुर दराजसम्म सरल र सहज ढङ्गले विपद् तथा आकस्मिक घट्‍नाको तत्‍कालै उद्धार गर्ने सेवा विस्तार गरिनेछ,
7. नारायणी अस्पतालमा पूवाधार निर्माण गरी आधुनिकीकरण गर्न बजेटको व्यवस्था गरेको छु,
8. संघीय सरकारले मासिक रुपमा २० युनिट सम्म खपत गर्ने घरधुरीहरुको विद्युत महशुल शोधभर्ना गर्ने व्यवस्था गरेकोमा यस महानगरपालिकाले त्यसमा थप हुने ३० युनिट विद्युत युनिट खपत गर्ने घरधुरीहरुको विद्युत महशुल र न्यून्तम बिलको भुक्तानी नेपाल विद्युत प्राधिकरणलाई शोधभर्ना गर्न आवश्यक बजेटको व्यवस्था मिलाएको छु,
9. वीरगंज महानगरपालिकालाई वातावरण अनुकूल ग्रीन महानगरपालिका बनाउने अवधारणा अन्तर्गत वृक्षारोपन कार्यक्रमलाई अभियानको रुपमा सञ्चालन गरिनेछ,
10. श्रीसिया नदीलाई प्रदुषणमुक्त बनाई अनुकूलन बनाउन कार्यक्रम सञ्चालन गरिनेछ,
11. महानगरभित्र प्लाष्टिकको झोला नियन्त्रण गर्दै वैकल्पिक झोलाको प्रोत्साहन गर्न जनचेतना कार्यक्रम सञ्चालन गरिनेछ,

महानगरपालिकाको पूर्वाधार सम्बन्धी कार्यक्रमहरु कार्यान्वयन गर्न रु. १ अर्ब १९ करोड ९३ लाख प्रस्ताव गरेको छु ।

**सामाजिक विकासतर्फः**

1. Living together, thinking together, working together को मर्मसहित Development को तेस्रो क्षेत्र र महानगरको सक्रिय साँझेदारको रुपमा गैर सरकारी संस्थाहरुको विकास थप गति दिइनेछ, गै.स.स. हरुसँगको कार्य जिम्मेवारीमा दोहोरोपना नआउने गरी नतिजामूलक ढङ्गले प्रभावकारी रुपमा परिचालन गर्ने नीति लिइनेछ,
2. महानगर क्षेत्रमा क्रियाशील गै.स.स. हरुलाई समन्वय र सहजीकरण गर्न प्रविधिको उपयोग गरिनेछ,
3. महानगरपालिका क्षेत्रभित्र निर्माण गर्ने पूर्वाधारहरुमा बाल तथा अपाङ्गमैत्री बनाउन प्राथमिकता दिइनेछ,

महानगरपालिकाको सामाजिक विकास सम्बन्धी कार्यक्रमहरु कार्यान्वयन गर्न रु. ९९ करोड ३५ लाख ७९ हजार प्रस्ताव गरेको छु ।

**उद्योग तथा वाणिज्य तर्फः**

1. महानगरमा वार्षिक रुपमा बढी कर दाखिला गरी महानगरको विकास र समृद्धिमा योगदान गर्ने उत्कृष्ट करदातालाई सम्मान गर्दै निःशुल्क स्वास्थ्य सेवा सुविधा प्रदान गरिने कार्य अगाडि बढाइनेछ,
2. महानगरभित्र स्थापना भई सञचालनमा रहेका उद्योगहरुलाई आवश्यक सहयोग र सहजीकरण गरिनेछ,
3. उद्योग तथा व्यापारिक घरानाहरुलाई सम्पत्तिकर र घर बहाल कर सहज ढङ्गले दाखिला गर्न सक्ने गरी प्रविधिको उपयोग गरिनेछ,
4. महानगरभित्र ‍औद्योगिक तथा व्यापारिकमैत्री वातावरण विकास गरी थप औद्योगिक तथा व्यापारिक लगानीलाई आकर्षित गर्ने नीति लिइनेछ,
5. औद्योगिक तथा व्यापारिक घरानाहरुको अनुगमन गरी गत वर्षसम्मको सम्पत्ति कर र घर बहाल कर तोकिएको समयभित्र नगरपालिकामा दाखिला गरेमा लाग्ने जरिवानाको तोकिएको प्रतिशतले हुन आउने रकम मिनाहा दिन प्रस्ताव गरेको छु,
6. उद्योग तथा व्यापारसँग सम्बन्धित संस्थाहरुको दर्ता नवीकरण गर्ने कार्यलाई प्रविधि मार्फत सरल र सहज गरिनेछ,
7. महानगरपालिकामा दाखिला गर्ने कर, महानगरको समृद्धिको लागि भन्ने अवधारणा अगाडि बढाइनेछ,

महानगरपालिकाको उद्योग तथा वाणिज्य सम्बन्धी कार्यक्रमहरु कार्यान्वयन गर्न आवश्यक रकमको व्यवस्था गरेको छु ।

**सूचना प्रविधि र सञ्चार तर्फः**

1. महानगरको सार्वजनिक सेवालाई प्रभावकारी बनाउन महानगर क्षेत्रमा CCTV क्यामेराहरुको जडान गरी जनताको प्रत्यक्ष निगरानीमा सेवा प्रवाह गरिने व्यवस्था मिलाईनेछ,
2. जनताबाट वडा र वडाबाट महागरपालिका जोड्‍ने सुचना प्रविधि सञ्जालको विकास गरिनेछ,
3. महानगरको कार्यालयलाई सूचना प्रविधि मैत्री बनाउन सेवाग्राहीहरुलाई निःशुल्क इन्टरनेट सेवाको व्यवस्था गरिनेछ । कार्यालयबाट हुने सेवा प्रवाहको CCTV बाट प्रत्यक्ष निगरानी गर्दै प्रभावकारिताको विकास गरिनेछ,
4. महानगरपालिका क्षेत्रलाई सुरक्षित, खुला, व्यवस्थित बनाउन प्रविधि मार्फत् Google Earth गर्ने व्यवस्था अगाडि बढाइनेछ । यसबाट महानगरपालिकाको शिक्षा, स्वास्थ्य, पूर्वाधार, घरधुरी समेतका सबै भू-गोल र संरचनाहरुको डिजिटल माध्यमबाट निगरानी गर्न सकिने व्यवस्था प्रभावकारी हुनेछ,

महानगरपालिकाको सूचना प्रविधि र सञ्चार सम्बन्धी कार्यक्रमहरु कार्यान्वयन गर्न रु. १ करोड ५ लाख ९५ हजार प्रस्ताव गरेको छु ।

**सेवा प्रवाहमा सुधार र संगठन सुदृढीकरण तर्फः**

1. महानगरबाट हुने सार्वजनिक सेवा प्रवाहमा देखिएका कमि कमजोरीहरुलाई नियन्त्रण गर्दै कानूनी शासन, भ्रष्टचारमा शून्य सहनशीलता, खुला प्रशासनको अवधारणा बमोजिम विधि र पद्धतिमा आधारित रहेर सेवा प्रवाह गर्न कार्यालय र राष्ट्रसेवक कर्मचारीलाई प्रोत्साहित गर्दै क्षमता विकास गरिनेछ,
2. नगर कार्यपालिकाको कार्यालय अन्तर्गत कार्यरत कर्मचारी, शिक्षक, स्वास्थ्यकर्मी लगायतका सबै राष्ट्रसेवकलाई प्रोत्साहित गर्दै इमानदारिता र कार्य कुशलतामा आधारित रही समयको पालना र सार्वजनिक सेवा प्रवाहमा प्रभावकारिता विकास गर्न उद्देश्यले उनीहरुको उच्च मनोबल कायम राख्‍न आगामी आर्थिक वर्ष २०७९/०८० को श्रावण १ गतेदेखि लागू हुने गरी तलबमानमा १५ प्रतिशतले वृद्धि गरेको छु । महानगरभित्रका राष्ट्रसेवकले हाल खाईपाई आएको महङ्गी र प्रोत्साहन भत्तालाई निरन्तरता दिएको छु,
3. विषयगत समिति र कर्मचारीहरुको कार्य विवरण तयार गरी नतिजामा आधारित जिम्मेवारी दिने व्यवस्था मिलाइनेछ,
4. कर्मचारीहरुको क्षमता विकासमा अभिवृद्धि गर्न पुर्नताजगी र प्रविधिमा आधारित तालिमको व्यवसथा गरिनेछ ।

महानगरपालिकाको सेवा प्रवाह र संगठन सुदृढीकरण सम्बन्धी कार्यक्रमहरु कार्यान्वयन गर्न रु. ९३ करोड ५३ लाख २१ हजार प्रस्ताव गरेको छु ।

**सरसफाई व्यवस्थापन तर्फः**

1. स्वस्थ महानगर र स्वस्थ महानगरबासीको अवधारणा फोहोरमैलाहरुलाई कुहिने र नकुहिने गरी सङ्कलन गरेर व्यवस्थित गर्न महानगरबासीलाई आह्‍वान गरिनेछ, सङ्कलित फोहोरमैला कार्यतालिका बमोजिम ल्याण्डफिल्डमा पुर्‍याई व्यवस्थित गर्ने कार्यलाई प्रभावकारी बनाइने छ,
2. सार्वजनिक निजी साझेदारी अन्तर्गत फोहोरमैला व्यवस्थापन गर्ने सम्बन्धमा कार्यालयसँग सम्झौता गरी जिम्मेवारी पाएको संस्थाले फोहोरमैला सङ्कलन र व्यवस्थापन गर्ने कार्य सन्तोषजनक र प्रभावकारी ढङ्गले नगरेको सम्बन्धमा आउने गरेको जनगुनासो र वडा तहबाट प्राप्त सरसफाईको खुलेको व्यहोराको आधारमा आवश्यक प्रक्रिया अगाडि बढाइनेछ । फोहोरमैला सङ्कलन तथा व्यवस्थापनको जिम्मेवारी पाएको संस्थाले फोहोरमैला सङ्कलन तथा व्यवस्थापन गर्ने सम्बन्धमा कार्यालयमा पेश गरेको कारण सन्तोषजनक नभएको कारणले ठेक्‍का सम्झौता अन्त्य गर्नुपरेमा महानगरका वडा समितिहरुले तोकिएको संख्यामा सरसफाई कर्मचारी ज्यालादारीमा राखी फोहोरमैलाको व्यवस्थापन गर्ने कार्य अगाडि बढाइनेछ, ज्यालादारीमा राख्दा कर्मचारीहरुको पारिश्रमिक भुक्तानीको लागि कार्यालयले खर्च गर्ने बजेट सहितको अख्तियारी वडा कार्यालयहरुमा पठाउने व्यवस्था मिलाउने गरी बजेटको व्यवस्था गरेको छु,

महानगरपालिकाको सरसफाई व्यवस्थापन सम्बन्धी कार्यक्रमहरु कार्यान्वयन गर्न रु. ८ करोड ९१ लाख प्रस्ताव गरेको छु ।

**वन तथा वातावरण र विपद् व्यवस्थापन तर्फः**

1. Clean Development, Clean Mechanism सहित Clean Economy को विकास गर्दै Clean Birgunj Metropolitan City को अवधारणा अन्तर्गत जलवायु परिवर्तन अनुकूलका सरसफाई अभियान र वातावरणमैत्री स्थानीय शासनको अवलम्बनलाई तीव्र पारिनेछ ।
2. वीरगंज महानगरपालिका क्षेत्रभित्रको नदीजन्य पदार्थहरुको उत्खन्न हुने क्षेत्र नजिकका बस्ती तथा समुदायहरुको संरक्षण तथा विकास गर्न, नदी कटान नियन्त्रण गर्न र वातावरणमा अनुकूलनमा सुधार गर्ने कार्यक्रमहरु कार्यान्वयन गरिनेछ । यसको लागि नदीजन्य पदार्थहरुको बिक्रीबाट प्राप्त रकम मध्येबाट निश्चित रकम विनियोजन गर्ने व्यवस्था मिलाएको छु,
3. महानगर क्षेत्रको सरसफाईमा सुधार ल्याउन महानगरपालिकामा रहेका सवारी साधन र जनशक्तिलाई कार्यतालिका बनाई परिचालन गरिनेछ ।
4. महानगरक्षेत्रको सरसफाई गर्ने कार्यमा नगरक्षेत्रमा रहेका सबै निकाय, सरोकारबाला संस्थाहरु, सञ्चार क्षेत्र, टोल तथा बस्ती हुँदै सम्पूर्ण महानगरवासीहरुको साथ लिएर सुधारका कार्यहरु अगाडि वढाइनेछ ।
5. वीरगंज महानगरलाई सफा र स्वच्छता कायम गर्न जलवायु अनुकुलनका लागि Green City को अवधारणा अगाडि बढाइनेछ । यसका लागि नगर क्षेत्रभित्र रहेका सामुदायिक वन, धार्मिक वन, साझेदारी वन तथा निजी वन समेतका सरोकारवालाहरुसँग समन्वय गरी वन क्षेत्रको संरक्षण र सम्वर्द्धन गर्ने नीति लिइनेछ ।
6. महानगर क्षेत्रभित्र एक घर एक विरुवा वृक्षारोपणको नीतिलाई अगाडि सारिनेछ,
7. महानगरपालिकाको वन क्षेत्रभित्र रहेका वन तथा सिमसार क्षेत्र, पोखरी, पानीको मुहानको संरक्षण गर्दै लगिनेछ,
8. महानगरपालिका क्षेत्रभित्र नदी कटान हुने क्षेत्रको पहिचान गरी तटवन्धनको निर्माण गर्दै संरक्षण गर्ने नीति लिइनेछ,
9. महानगरपालिका क्षेत्रभित्र भू-क्षयलाई नियन्त्रण गर्न आवश्यक कार्यक्रमहरु अगाडि बढाइनेछ ।

महानगरपालिकाको वन तथा वातावरण र विपद् व्यवस्थापन सम्बन्धी कार्यक्रमहरु कार्यान्वयन गर्न रु. ५ करोड ९९ लाख प्रस्ताव गरेको छु।

**महिला, बालबालिका तथा जेष्ठ नागरिक र अपाङ्गता तर्फः**

**महिला तर्फः**

1. महानगरपालिकाभित्रका विपन्‍न वस्ती तथा समुदायको पहिचान गरी महिलाहरुको निःशुल्क स्वास्थ्य शिविर संचालन गरी महिलाहरुको स्वास्थ्यमा पहुँच अभिवृद्धि गरिनेछ,
2. महिलाहरुको लागि जनचेतना तथा सीपमूलक तालिम प्रदान गरिनेछ,
3. घरेलु हिंसा तथा लैङ्गिक हिंसा निराकरण गर्न महिला, पुरुष, श्रीमान/श्रीमती लाई समविकास कार्यक्रम संचालन गरिनेछ,
4. विद्यालय बाहिर रहेका किशोरीहरुलाई जीवन उपयोगी सीप विकास तथा क्षमता विकास कार्यक्रम संचालन गरिनेछ,
5. कृषि विज्ञहरुको परामर्शमा बेमौसमी तरकारी खेती ,बाख्रापालन तालिम, कुखुरा पालन तालिम, अचार निर्माण तालिम, मसला, बेसार खेती, अगरबत्ती निर्माण, ब्युटी पार्लर, समेतका सीपमूलक तालिम प्रदान गरी स्वरोजगार कार्यक्रम मार्फत समग्र महिलाहरुको जीवनस्तर उकास्ने कार्यक्रमहरु संचालन गरिनेछ,
6. महिलाहरुलाई संविधानमा भएका हक अधिकार साथै मुलुकी ऐन र फौजदारी ऐनमा भएका व्यवस्थाहरु सम्वन्धी सचेतनामूलक कार्यक्रम संचालन गरिनेछ,
7. उद्यमी महिलाहरुको व्यवसायिक समूह गठन गरी एक समुह एक व्यवसायलाई प्राथमिकता दिइनेछ,
8. खुल्ला सिमानाका कारण महिला तथा किशोरीहरुलाई मानव बेचविखन तथा ओसारपसार नियन्त्रणका लागि सचेतना अभिमुखीकरण कार्यक्रम संचालन गरिनेछ,
9. महिला तथा किशोरीहरुका लागि नगर कार्यपालिकाको कार्यालयमा हेल्प डेक्सको स्थापना गरिनेछ,
10. जोखिममा परेका महिला, बालबालिका ,जेष्ठ नागरिक, तथा अपाङ्गता भएका व्यक्तिहरुलाई उद्धार तथा व्यवस्थापनका लागि पुर्नस्थापना केन्द्र निर्माणमा जोड दिईनेछ,

**बालबालिका तर्फः**

1. महानगरपालिकाभित्र पूर्ण बालश्रम मुक्त अभियान सञ्चालन गरिनेछ,
2. बालविवाह मुक्त वडा घोषणालाई निरन्तरता दिइनेछ र घोषणा भएका वडाहरुमा निरन्तर अनुगमन गरिनेछ,
3. वीरगंज महानगरपालिका क्षेत्रका विद्यालयभित्र तथा विद्यालय बाहिर रहेका बालवालिकालाई समेटेर बाल क्लब गठन गरी गठन भएका बाल क्लबहरुलाई सक्रिय बनाई बालबालिकाका अधिकार, बालसंरक्षण बाल हिंसा न्यूनीकरणमा जोड दिईनेछ,
4. वीरगंज नगरपालिकामा वाल हेल्पलाईनको व्यवस्था गरिनेछ,
5. बालबालिकाको क्षेत्रमा काम गर्ने विभिन्न संघ सस्थाहरुसंग समन्वय गरी महानगरपालिकामा आकस्मिक कोषको व्यवस्था गरी कार्यक्रमहरु सञ्चालन गरिनेछ,
6. सडक बालबालिका, ईटा उद्योग कलकारखानाहरुमा काम गर्ने बालबालिका, साथै जोखिममा परेका बालबालिकाहरुको अनुगमन गर्नुको साथै तिनीहरुको पहिचान गरी संरक्षण र घरपरिवारमा पुर्नमिलन गराउने कार्यलाई जोड दिईनेछ,

**जेष्ठ नागरिक तर्फः**

1. वीरगंज महानगरपालिकाभित्र रहेका अति विपन्न घर परिवारका ७० बर्षदेखि बढी उमेरका जेष्ठ नागरिकहरुलाई सम्मान गर्ने कार्यक्रम संचालन गरिनेछ,
2. वीरगंज महानगरपालिकाभित्र रहेका ८५ वर्ष माथिका जेष्ठ नागरिकहरुलाई घर परिवारमा नै गएर सम्मान गर्ने कार्यक्रम शुरु गरिनेछ,
3. संस्कार र संस्कृतिबाट सिर्जित अवलम्वन योग्य व्यवहार तथा सीप विकासको लागि वीरगंज महानगरपालिका भित्रका विद्यालयहरुमा अन्तरपुस्ता सीप हस्तान्तरण कार्यक्रम संचालन गरिनेछ,
4. जेष्ठ नागरिकहरुलाई निःशुल्क स्वास्थ्य शिविर कार्यक्रम संचालनमा जोड दिईनेछ,
5. ६० वर्ष माथिका सम्पूर्ण जेष्ठ नागरिकहरुलाई परिचय पत्र वितरण गर्ने कार्यलाई सरल र सहज बनाइनेछ,
6. परिवारका जेष्ठ सदस्यप्रति परिवार र अन्य सदस्यको जिम्मेवारी तथा दायित्व सुनिश्चतता गर्न अभिमुखीकरण कार्यक्रम संचालन गरिनेछ,

**अपाङ्गता तर्फः**

1. विद्यालयको होस्टेलमा बसेका अपाङ्गता भएका बालबालिकाहरुको आधारभुत आवश्यकता अनुगमन गरी आवश्यकता अनुसारको सामाग्री वितरण गर्ने व्यवस्था मिलाइनेछ,
2. अपाङ्गता परिचय पत्र वितरणको कार्यविधि तर्जुमा गरी परिचयपत्र वितरण गर्ने प्रक्रिया शुरु गरिनेछ,
3. अपाङ्गता भएका व्यक्तिहरुको अभिभावकलाई सचेतनामूलक कार्यक्रम संचालन गरिनेछ,
4. अपाङ्गता भएका व्यक्तिहरुको पहिचान गरी सीपमूलक कार्यक्रम संचालन गरिनेछ,
5. अपाङ्गता भएका व्यक्तिहरुको विशेष आवश्यकतालाई दृष्टिगत गरी सार्वजनिक स्थल तथा संरचनाहरु अपाङ्गमैत्री बनाउन विशेष पहल गरिनेछ,

महानगरपालिकाको महिला, बालबालिका तथा जेष्ठ नागरिक अपाङ्गता सम्बन्धी कार्यक्रमहरु कार्यान्वयन गर्न आवश्यक रकमको व्यवस्था गरेको छु।

**संस्थागत क्षमता विकास तर्फः**

1. महानगर क्षेत्रका लक्षित वर्गको क्षमता सुधारका कार्यक्रमहरु कार्यान्वयन गरिनेछ । यसको लागि सहकारी संस्थाहरु, सम्बन्धित गैर सरकारी संस्थाहरु, सम्वन्धित अभियन्ताहरु, सञ्चार क्षेत्र समेतलाई आवश्यक समन्वय गरी परिचालित हुने वातावरण निर्माण गरी क्षमता विकासका कार्यक्रमहरु सञ्चालन गरिनेछ ।
2. सहकारी समेतका संस्थाहरुले सम्पादन गर्दै आएका कार्यक्रमहरुको समीक्षा गर्दै थप सुधारको लागि अन्तरक्रियात्मक कार्यक्रमहरु सञ्चालन गरिनेछ ।
3. महानगरबासीको बढ्दो आकाक्षा र अपेक्षा, महानगरपालिकाको असीमित जिम्मेवारीका बीच कार्यालयमा उपलब्ध सीमित जनशक्तिका कारण तोकिएको समयमा मात्र काम गरेर महानगरपालिकाबाट हुने सेवा प्रवाहलाई सरल र सहज बनाउन चुनौतीपूर्ण छ, संघीय सरकारबाट समायोजन भएका थोरै मात्र कर्मचारीहरुले यस महानगरपालिकामा रही सेवा गर्न छनौट गरेका कारण कार्य सम्पादन गर्न कठिन हुने अवस्था रहेको छ । पूर्वाधार निर्माणमा योजना तथा प्राविधिक शाखामा प्राविधिक कर्मचारीहरुको सीमितताले गर्दा भौतिक पूर्वाधार निर्माण तथा गुणस्तर कायम गर्ने कार्य चुनौतीपूर्ण रहेको छ। यस अवस्थामा तोकिएको कार्यालय समयमा मात्र कर्मचारीहरुले कार्य सम्पादन गरेर सेवा प्रवाह हुने अवस्था धेरै कठिन छ। हामीसँग सिमित जनशक्तिलाई अधिकतम परिचालन गरी सेवा प्रवाह गर्नुको विकल्प नभएकोले कार्यव्यस्तता र कार्य जिम्मेवारीको आधारमा गत विगतका कार्यपालिका र नगर सभाबाट भएको निर्णय बमोजिम कार्यबोझ र जिम्मेवारीका आधारमा तोकिएका कर्मचारीहरुलाई मासिक रुपमा प्रोत्साहन भत्ता र बैठक भत्ता उपलब्ध गराउने व्यवस्थालाई आगामी आर्थिक बर्षको प्रारम्भदेखि नै प्रदान गरी कर्मचारीहरुलाई प्रोत्साहित गर्दै परिचालित हुने वातावरण निर्माण गरिनेछ ।

महानगरपालिकाको संस्थागत क्षमता विकास सम्बन्धी कार्यक्रमहरु कार्यान्वयन गर्न आवश्यक रकमको व्यवस्था गरेको छु ।

**राजश्व तथा अन्य आय संकलन व्यवस्थापन तर्फः**

1. निजी तथा सहकारी क्षेत्रले गत विगतको घर बहाल कर र सम्पत्ति कर तोकिएको समयभित्र नगरपालिकामा दाखिला गरेमा त्यसमा लाग्ने जरिवानाको तोकिएको प्रतिशतले हुन आउने रकम मिनाहा दिने प्रस्ताव गरेको छु । तोकिएको समयमा कर तिर्न अटेर गरेमा आवश्यक प्रक्रिया अगाडि बढाइनेछ,
2. महानगरपालिकाको सीमित श्रोतलाई ध्यानमा राखी आन्तरिक आय बढाउन आय तथा राजश्वका थप श्रोतहरु अध्ययन तथा पहिचान गरी आन्तरिक आय वृद्धि गर्दै जाने नीति लिईनेछ । राजश्व शाखालाई आवश्यक पर्ने प्रविधिमूलक System जडान गरी सरल रुपमा कम्प्युटरकृत बिलिङ्ग प्रणालीको व्यवस्था मिलाइनेछ,
3. घर बहाल कर चुहावट नियन्त्रण गर्न र सम्पत्ति कर नियमित रुपमा दाखिला गर्ने कार्यलाई प्रभावकारी बनाउन अनुगमन कार्यलाई तथ्याङ्क र नतिजामूलक ढङ्गले अगाडि बढाइनेछ,
4. दर्ता नगरी सञ्चालन भएका व्यवसायिक संस्थाहरु, सहकारी संस्थाहरु विद्यालय, कलेजहरुको नियमन प्रभावकारी रुपमा अगाडि बढाइ विधि र करको दायरामा ल्याउन आवश्यक कदम अगाडि बढाइनेछ,

महानगरपालिकाको राजश्व सङ्कलन तथा आय सङ्कलन व्यवस्थापन सम्बन्धी कार्यक्रमहरु कार्यान्वयन गर्न रआवश्यक रकमको व्यवस्था गरेको छु ।

**आर्थिक विकास तर्फः**

1. निजी क्षेत्र Vehicle of Development र Engine of Economy भएको यथार्थलाई अवलम्बन गरी त्यसको मर्म अनुरुप निजी तथा गैरसरकारी क्षेत्रको अझ बढी प्रभावकारी रुपमा व्यवस्थापन र परिचालन गर्न सार्वजनिक निजी सहकारी साझेदारीको अवधारणा विकास गरिनेछ । यसको लागि निजी र सहकारी क्षेत्रलाई थप प्रोत्साहित गर्दै प्रवर्द्धन गरिनेछ,
2. निजी तथा गैर सरकारी संस्थाहरुको दर्ता तथा नविकरण अनलाइन प्रणालीबाट गर्ने प्रक्रिया अगाडि बढाइनेछ र त्यस प्रणालीमा घर बहाल कर र सम्पत्ति कर समेत दाखिला गर्न सकिने कार्यलाई समावेश समेत गरिने छ,
3. महानगरपालिकामा दाखिला हुनुपर्ने राजश्व कर समेतका आयश्रोतहरुको नियमन गरी चुहावट नियन्त्रण गरिनेछ,
4. दर्ता नगरी सञ्चालनमा रहेका व्यवसायहरुको प्रभावकारी अनुगमन गरी विधि, सम्पत्ति कर र घर बहाल करको दायरामा ल्याइनेछ,

महानगरपालिकाको आर्थिक विकास सम्बन्धी कार्यक्रमहरु कार्यान्वयन गर्न रु. १० करोड ४२ लाख ९० हजार प्रस्ताव गरेको छु ।

**निष्कर्षः**

नगरको समृद्धि र विकासका लागि अपेक्षित नतिजाहरु देखिन अझै केही वर्ष लाग्ने भएता पनि हामीले छोटो अवधिमै हासिल गरेको उपलब्धिबाट सुशासन, विकास र समृद्धिको दरिलो आधारशीला तयार भएको छ । सीमित आर्थिक स्रोत र जनशक्तिका बावजुद आर्थिक तथा सामाजिक पूर्वाधार निर्माणका क्षेत्रमा केही महत्वपूर्ण कार्यहरुको थालनी भएका छन् । जनताको सबैभन्दा नजिकको सरकारको रुपमा वीरगन्ज महानगरपालिका प्रति महानरवासी स्थानीय जनताको विश्वास र भरोसामा वृद्धि भएको छ ।

**समस्या तथा चुनौतीहरुः**

विश्वभर महामारीको रुपमा देखापरेको कोरोना भाइरस संक्रमणको कारण वीरगंज महानगरपालिकाका अधिकांश योजनाहरु कार्यान्वयनमा ल्याउन सकिएन । २०७८ बैशाख देखि पुन निषेद्याज्ञा लागु भएपछि कोभिड विरुद्धको अभियानमा लाग्नु पर्ने भएकोले विकास निर्माणका काम ठप्प गर्नु पर्ने अवस्था श्रृजना भयो ।

महानगरपालिकाले अनेकौ चुनौतीहरु पनि सामना गरिरहेको छ । महानगरको ग्रामीण तथा शहरी क्षेत्रको संरचनात्मक द्वन्द्व, तीन तहका सरकारहरु बीचमा समन्वयको अभाव, विकासमा स्थानीय जनताको सहभागिता र योगदानको अभाव, जनताहरुको बढ्दो आकांक्षा तथा अपेक्षा पूरा गर्न आवश्यक श्रोत र साधनको कमी, मानव विकासको कमजोर अवस्था र यी सबैलाई सम्बोधन गर्ने हाम्रो संस्थागत क्षमताको कमी जस्ता चुनौतीहरु रहेका छन्।

महानगरपालिका भित्र वसोवास गर्ने सबै नागरिकलाई करको दायरामा ल्याउन नसक्नु, कर सम्बन्धी सेवा प्रवाहमा अपेक्षित सुधार नहुनु, सुचना प्रविधिको उपयोगको स्थिति कमजोर हुनु, महानगरवासीमा कर आफ्नै विकासको लागि भएकोले कर तिर्नुपर्छ भन्ने भावनाको विकास नहुनु, नक्सापास विना आवासीय र व्यापारिक प्रयोजनका लागि भवनहरु निर्माण गरिनु, विकास निर्माणका काम र सरसफाईको क्षेत्रमा नागरिकले आफ्नो कर्तव्य वोध नगर्नु समेतका समस्या एवम् चुनौतीहरु आम रुपमा महशुस गरिएको छ ।

आगामी आर्थिक वर्षको नीति, कार्यक्रम तथा बजेट तर्जुमा गर्दा हाम्रो आर्थिक सामाजिक स्थिति मध्य नजर गर्नुपर्ने देखिन्छ । आर्थिक वर्ष २०७७/०७८ को आर्थिक सर्वेक्षण अनुसार मधेश प्रदेशमा १९.८ प्रतिशत जनसंख्या गरिबीको रेखामुनी रहेका, बहुआयमिक गरिबी दर ४७.९ प्रतिशत, बेरोजगारी दर सबै भन्दा बढी २०.१ प्रतिशत, साक्षरता दर ४०.९ प्रतिशत र मानिसको अपेक्षित आयु ७१ वर्ष रहेको छ । राष्ट्रिय स्तरमा मानव विकासको सूचकाङ्क (HDI) ०.५७४ पुग्दा मधेश प्रदेशको ०.४८५ पुगेको छ । यस महानगरको करिब ७० प्रतिशत भू–भाग ग्रामिण क्षेत्र रहेको सन्दर्भमा हाम्रो विकासको सापेक्षिक स्थितिमा अपेक्षित सुधारको फड्‍को मार्न सकिएको छैन ।

**आदरणीय सभा अध्यक्षज्यू,**

अव म वीरगंज महानगरपालिकाको आगामी आर्थिक वर्ष २०७९/०८० को लागि प्रस्तावित राजश्व र व्ययको अनुमान प्रस्तुत गर्ने अनुमति चाहन्छु ।

आगामी आर्थिक वर्ष २०७९/०८० का लागि महानगरपालिकाको कूल वजेट मध्ये अधिकांश वजेट संघीय सरकार र प्रदेश सरकारवाट प्राप्त हुने अनुदान र सशर्त नै हो ।यस वजेटमा महानगरपालिकाको आफ्नो आन्तरिक आय व्यवस्थापनबाट प्राप्त रकम पनि समावेश गरेको छु । महानगरपालिकाको आन्तरिक आय व्यवस्थापनका लागि स्थानीय सरकार सञ्चालन ऐन, २०७४ वमोजिम नगरपालिकाले लगाउन र संकलन गर्न पाउने कर, दस्तुर, शुल्क समेतका आधारहरु उपलव्ध भए वमोजिम गत आर्थिक वर्षमा स्वीकृत गरी निर्धारण गरिएको कर, दस्तुर, शुल्कका दर तथा क्षेत्रहरुलाई केहि संशोधन गरी आगामी आर्थिक वर्षको लागि देहाय बमोजिम वजेट अनुमान प्रस्ताव गरेको छु ।

वीरगंज महानगरपालिकाको आगामी आर्थिक वर्ष २०७९/०८० का लागि चालु तर्फ रु २ अर्ब ६ करोड ९८ लाख ५० हजार (६२.०४ प्रतिशत) र पूँजीगत तर्फ रु. १ अर्ब २६ करोड ६४ लाख ७५ हजार ( ३७.९६ प्रतिशत) गरी जम्मा रु. ३ अर्ब ३३ करोड ६३ लाख २६ हजार बार्षिक आय-व्ययको अनुमानित बजेट प्रस्तावित गरेको छु ।

वीरगंज महानगरपालिकाले आगामी आर्थिक वर्ष २०७९/०८० मा कार्यान्वयन गर्न प्रस्तावित गरेका योजना/आयोजना/परियोजना/कार्यक्रमहरुको विस्तृत विवरण महानगरपालिकाको विनियोजन विधेयक, २०७९ मा समावेश गरेको छु ।

महानगरपालिकाको आगामी आ.व. २०७९/०८० का लागि अनुमान गरिएको खर्च व्यहोर्ने श्रोतहरु मध्ये आन्तरिक आय तथा राजश्वबाट रु. ९५ करोड, संघीय सरकारबाट (वित्तीय समानीकरण अनुदान, राजश्व बाँडफाँड, समपूरक अनुदान, विशेष अनुदान र सशर्त अनुदान समेतबाट) रु. १ अर्ब ७० करोड ६२ लाख ५८ हजार, मधेश प्रदेश सरकारबाट (वित्तीय समानीकरण अनुदान, राजश्व बाँडफाँड, समपूरक अनुदान, विशेष अनुदान र सशर्त अनुदान समेतबाट) रु. ७ करोड ९८ लाख २४ हजार, क्षेत्रीय शहरी विकास आयोजनाका लागि दातृ संस्था एशियाली विकास बैंकबाट रु. १२ करोड ६१ लाख ८५ हजार, सडक बोर्ड नेपालबाट रु. २ करोड, जिल्ला समन्वय समितिको कार्यालय पर्साबाट रु. ९६ लाख, UNICEF बाट रु. २५ लाख जुटाउने प्रस्ताव गरेको छु । उल्लेखित श्रोतहरु परिचालन गर्दा नपुग हुन आउने रु. ४४ करोड १९ लाख ५९ हजार चालु आ.व. को अन्त्यमा स्थानीय सञ्चित कोषमा रहेको नगद मौज्दातबाट व्यहोरिने व्यवस्था मिलाएको छु।

आगामी आर्थिक वर्ष २०७९/०८० को प्रस्तावित आय सङ्कलन व्यवस्थापन तर्फ निर्धारण गरिएका करका दररेट समेतका आय स्रोतहरुको विस्तृत विवरण वीरगंज महानगरपालिकाको प्रस्तावित आर्थिक विधेयक, २०७९ र महानगरपालिकाबाट आगामी आर्थिक वर्ष २०७९/०८० मा कार्यान्वयन गरिने योजना/आयोजना/परियोजना र कार्यक्रमहरुको विस्तृत विवरण वीरगंज महानगरपालिकाको विनियोजन विधेयक, २०७९ मा समावेश गरेको छु ।

**आदरणीय सभा अध्यक्षज्यू र सदस्यहरु,**

प्रस्तावित प्रस्तुत नीति, बजेट, योजना तथा कार्यक्रमहरुको प्रभावकारी कार्यान्वयनको लागि आवश्यक क्षमता विकास, संस्थागत/नीतिगत/कार्यविधिगत सुधारका कार्यहरु गर्ने साथै आवश्यकतानुसार सरकारी, सहकारी क्षेत्र, गै.स.स. क्षेत्र, निजीक्षेत्र, नागरिक समाज, सञ्चार क्षेत्र र स्थानीय उपभोक्ताहरु समेतको संयुक्त सहभागितात्मक सूचकमा आधारित अनुगमन एवं मूल्यांकनको व्यवस्था मिलाइनेछ र यसवाट वजेटको कार्यान्वयनको सुनिश्चितता एवं पारदर्शिता र उत्तरदायित्वको थप प्रवर्द्दन हुने विश्वास लिएको छु । प्रस्तुत नीति, कार्यक्रम तथा वजेटको कार्यान्वयनवाट महानगरपालिकाको समग्र औद्योगिक, व्यापारिक, सामाजिक, आर्थिक, भौतिक, वातावरणीय, न्यायोचित र समतायुक्त दिगो विकासमा योगदान गर्न कोशेढुङ्गा हुने विश्वास लिएको छु।

**अन्त्यमा,**

महानगरको विकासमा महानगरपालिका मात्र एक्लो नायक हुन सक्दैन बरु संघीय र प्रदेश सरकार, दातृ निकाय, निजी क्षेत्र समेतका महानगरपालिकासँग सहयोगी हातहरु र साँझेदार संस्थाहरुसँग आवश्यक समन्वय गर्दै सहयोग प्राप्त गर्न आवश्यक पहल गरिनेछ । राजनैतिक तथा वौद्धिक बर्ग, विकासप्रेमी, समाजसेवी, गै.स.स., सहकारी तथा निजी क्षेत्र, सञ्चारकर्मी नागरिक समाज समेतको साझा सहकार्य, सहयात्रा एवं साझेदारी सहयोग आवश्यक हुने कुरामा फरक मत रहेन। यस तथ्य अनुरुप प्रस्तुत वजेटको कार्यान्वयनमा सवै सरोकारवाला पक्षहरुलाई निरन्तर सहयोग, समर्थन र सहकार्यका लागि सकृय भई दिनुहुन हार्दिक अपिल गर्दछु । महानगरको बजेट तथा कार्यक्रम तर्जुमाका क्रममा सहभागितामूलक योजना तर्जुमा प्रकृयाका सवै चरणहरुमा सहभागी हुनुहुने सबैमा हार्दिक आभार व्यक्त गर्दछु । समृद्ध वीरगंज महानगर निर्माण गर्ने यस पुनित कार्यलाई सफल र प्रभावकारी रुपमा कार्यान्वयन गर्नका लागि सम्वद्ध सवै पक्षवाट गत विगत आ.व. मा जस्तै सदा झैं निरन्तर सहयोग र सुझावको अपेक्षा गर्दै प्रस्तुत वार्षिक महानगर विकास योजना तर्जुमा कार्यमा सक्रिय एवं रचनात्मक सहयोग पुर्याउनु हुने संघीय व्यवस्थापिका-संसद र मधेश प्रदेश सभाका माननीय सदस्यज्यूहरु, महानगरपालिकाका नगर सभाका सम्पूर्ण सदस्यज्यूहरु, यस महानगरमा क्रियाशिल राजनैतिक दल, सहकारी तथा निजी क्षेत्र, आम नागरिक, विषयगत समितिहरु, विभिन्न संघसंस्थाहरु, दातृ निकाय, गै.स.स., संचारकर्मी, लक्षित वर्ग, नागरिक समाज एवं नगर कार्यपालिकाका सम्पूर्ण सदस्यज्यूहरु, नगर कार्यपालिकाको कार्यालका प्रमुख प्रशासकीय अधिकृतज्यू लगायत कार्यालय र अन्तर्गत कार्यरत सम्पूर्ण राष्ट्रसेवक सहकर्मी कर्मचारी साथीहरुप्रति हार्दिक आभार व्यक्त गर्दै धन्यवाद दिन चाहान्छु । साथै महानगरको निमन्त्रणालाई स्वीकार गरी यस वीरगंज महानगरपालिकाको यस सम्मानित गरिमामय नगर सभाको एघारौँ अधिवेशनमा उपस्थित सवै विशिष्ट महानुभावहरुप्रति आदर र सम्मान सहित हार्दिक धन्यवाद ज्ञापन गर्दछु ।

धन्यवाद !

इम्तियाज आलम

उपप्रमुख

वीरगंज महानगरपालिका, पर्सा